**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Απριλίου 2018, ημέρα Δευτέρα και ώρα 15.30΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εθνικής Άμυνας:

**Α.** «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας».

**Β.** «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Μεγαλοοικονόμου Θεοδώρα, Παπαηλιού Γεώργιος, Καββαδία Ιωαννέτα, Καραγιάννης Ιωάννης, Γεννιά Γεωργία, Κασιμάτη Ειρήνη (Νίνα), Κυρίτσης Γεώργιος, Δημαράς Γεώργιος, Μπαλλής Συμεών, Μπαλαούρας Γεράσιμος, Ντζιμάνης Γεώργιος, Ρίζος Δημήτριος, Σταματάκη Ελένη, Γάκης Δημήτριος, Καφαντάρη Χαρά, Μανιός Νικόλαος, Τριανταφύλλου Μαρία, Πάλλης Γεώργιος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κουμουτσάκος Γεώργιος, Καρασμάνης Γεώργιος, Τασούλας Κωνσταντίνος, Τσιάρας Κωνσταντίνος, Παπαθεοδώρου Θεόδωρος, Λοβέρδος Ανδρέας, Λαγός Ιωάννης, Σαχινίδης Ιωάννης, Κανέλλη Λιάνα, Γκιόκας Ιωάννης, Καμμένος Δημήτριος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλησπέρα σας, κυρίες και κύριοι συνάδελφοι. Ξεκινάει η συνεδρίαση της Επιτροπής μας με τις εισηγήσεις Εισηγητών και Ειδικών Αγορητών. Θα προχωρήσουμε στους Εισηγητές, από 10 λεπτά και για τα δύο σχέδια νόμου. Η κυρία Αυλωνίτου, που είναι η Εισηγήτρια του ΣΥΡΙΖΑ, σχετικά με την κύρωση της Συμφωνίας με την Ιορδανία, έχει τον λόγο.

ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ): Ευχαριστώ, κύριε Πρόεδρε. Το σχέδιο νόμου για την κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας, αφορά στην κύρωση Συμφωνίας στρατιωτικής συνεργασίας με την Ιορδανία, που έχει υπογραφεί στις 22 Ιανουαρίου 2001 και έρχεται για κύρωση μόλις τώρα. Η Συμφωνία είναι αρκετά απλή – τυπική, θα έλεγα – για μια συμφωνία του είδους της. Αποτελείται από 14 άρθρα και υπεγράφη σε τρεις γλώσσες: Ελληνικά, Αραβικά και Αγγλικά, με την αγγλική μορφή του κειμένου να υπερισχύει σε περίπτωση διαφορών ερμηνείας.

Το άρθρο 1 ορίζει τη δήλωση σκοπού της Συμφωνίας, το προοίμιο και τους ορισμούς φιλοξενούντος και αποστέλλοντος μέρους. Το άρθρο 2 ορίζει ως αρχές της συνεργασίας τον πλήρη σεβασμό της ανεξαρτησίας, κυριαρχίας, ακεραιότητας, ισότητας, αμοιβαίας ωφέλειας και μη ανάμειξης στις εσωτερικές υποθέσεις του άλλου μέρους. Ορίζει ακόμη ότι αυτή η Συμφωνία δεν αποκλείει στα κράτη μέλη το δικαίωμα σύναψης αντίστοιχης συμφωνίας με άλλα κράτη.

Το άρθρο 3 ορίζει ως πεδία συνεργασίας την αμυντική βιομηχανία, τη στρατιωτική εκπαίδευση και συντήρηση υλικού, την ανταλλαγή εμπειρίας και πληροφοριών σε στρατιωτικά θέματα και οτιδήποτε άλλο συμφωνηθεί στο μέλλον. Προβλέπει, επίσης, τη δυνατότητα σύνταξης ειδικών πρωτοκόλλων συνεργασίας για ειδικά θέματα. Το άρθρο 4 ορίζει μορφές συνεργασίας, την ανταλλαγή επισήμων επισκέψεων υψηλού επιπέδου, τις συνεργασίες στρατιωτικού προσωπικού στο έδαφος κάποιας από τις δύο χώρες, τις συναντήσεις επιτροπών ειδικών, τις αμοιβαίες προσκλήσεις σε εκθέσεις στρατιωτικού υλικού και σε στρατιωτικές ασκήσεις, καθώς και προσκλήσεις σε άλλες επίσημες δραστηριότητες.

Το άρθρο 5 προβλέπει τη συγκρότηση κοινής ομάδας εργασίας για την επίβλεψη της εφαρμογής της Συμφωνίας και την κατάρτιση ετήσιου προγράμματος δράσεων. Το άρθρο 6 καθορίζει τις υποχρεώσεις των μερών, κατά την ανταλλαγή επισκέψεων και τα σχετικά οικονομικά ζητήματα. Ορίζει ότι οι αντιπροσωπείες δεν θα υπερβαίνουν τα δέκα άτομα. Το αποστέλλον μέλος καλύπτει τα έξοδα μεταφοράς του και το φιλοξενούν μέλος καλύπτει τις δαπάνες διαμονής. Οι δαπάνες που αφορούν στην εκπαίδευση σε ειδικευμένα αντικείμενα καλύπτονται βάσει ειδικής διμερούς συμφωνίας. Το άρθρο 7 ορίζει πλήρη ετεροδικία για το προσωπικό των αποστολών.

Το άρθρο 8 ορίζει ότι τα μέρη παραιτούνται από κάθε αξίωση αποζημίωσης για βλάβη, που προήλθε από αμέλεια του προσωπικού του άλλου μέρους. Ορίζεται ότι σε περίπτωση βλάβης από εσκεμμένη ενέργεια ή παράλειψη του προσωπικού, η αποζημίωση θα ορίζεται κατόπιν διαπραγμάτευσης των δύο μερών, χωρίς προσφυγή σε διαιτησία τρίτου μέρους. Σε περίπτωση βλάβης σε τρίτα μέρη, η αποζημίωση θα ορίζεται μετά από συνεννόηση των μερών, ενώ, αν αυτό δεν είναι εφικτό, αρμοδιότητα έχουν τα δικαστήρια της χώρας, όπου έγινε το συμβάν.

Το άρθρο 9 ορίζει την προστασία διαβαθμισμένων πληροφοριών που αποκτά το ένα μέρος από το άλλο. Το άρθρο 10 ορίζει ότι οποιαδήποτε διαφωνία προκύψει από την εφαρμογή της Συμφωνίας, θα λύνεται συναινετικά ανάμεσα στα μέρη, χωρίς προσφυγή σε διαιτησία τρίτου. Το άρθρο 11 ορίζει διαδικασίες συναινετικής τροποποίησης της Συμφωνίας. Το άρθρο 12 ορίζει τη διάρκεια της Συμφωνίας στα πέντε έτη με αυτόματη πενταετή ανανέωση. Το άρθρο 13 ορίζει ότι οποιοδήποτε μέρος μπορεί να καταγγείλει τη Συμφωνία με ειδοποίηση εξήντα ημερών.

Τέλος, το άρθρο 14 αναφέρει ότι η Συμφωνία υπεγράφη σε τρεις γλώσσες: Ελληνικά, Αραβικά και Αγγλικά, με την αγγλική μορφή του κειμένου να υπερισχύει σε περίπτωση διαφορών ερμηνείας.

Πρόκειται, λοιπόν, για μια απλή και τυπική συμφωνία του είδους της. Η χρονική στιγμή της επικύρωσης, όμως, δεν είναι ούτε απλή ούτε τυπική. Βρισκόμαστε σε μια περίοδο, όπου η ευρύτερη περιοχή της Μέσης Ανατολής βρίσκεται σε αναβρασμό, ενώ σε όλη την περιοχή της Ανατολικής Μεσογείου εγείρονται αξιώσεις αυτοκρατορικής, περίπου, κυριαρχίας από τη γειτονική μας Τουρκία.

Σήμερα διακυβεύεται συνολικά η γεωπολιτική εικόνα της ευρύτερης περιοχής, οπότε η σύσφιξη της συνεργασίας μας με χώρες της περιοχής μας σε όλους τους τομείς, ακόμη και στον στρατιωτικό τομέα, αποκτά ιδιαίτερη σημασία. Η Ιορδανία είναι μια χώρα, με την οποία μας συνδέει μακροχρόνια φιλία και με την οποία δεν είχαμε ποτέ διενέξεις. Στις μέρες μας, όμως, μας συνδέει και η κοινή επιδίωξη της ειρήνης στην περιοχή. Έτσι, η Συμφωνία είναι επωφελής για τη χώρα μας, όχι μόνο γιατί παρέχει στις Ένοπλες Δυνάμεις μας χρήσιμη εμπειρία και γνώση ή γιατί ενδέχεται να προωθήσει ελληνικές εξαγωγές στρατιωτικού υλικού, αλλά κυρίως, γιατί αποτελεί μια ψηφίδα στην εφαρμογή μιας ευρύτερης στρατηγικής της χώρας μας στην Ανατολική Μεσόγειο, μέσω της στρατιωτικής διπλωματίας, προάγοντας τους στόχους της εξωτερικής μας πολιτικής, σε μια κρίσιμη στιγμή και σε μια κρίσιμη περιοχή.

Για όλους τους παραπάνω λόγους, ο ΣΥΡΙΖΑ υπερψηφίζει την κύρωση της Συμφωνίας Στρατιωτικής Συνεργασίας Ελλάδας - Ιορδανίας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Και εμείς ευχαριστούμε. Ο κ. Κεδίκογλου, έχει τον λόγο.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής της Νέας Δημοκρατίας): Ευχαριστώ, κύριε Πρόεδρε. Θα είμαι εξαιρετικά σύντομος και γιατί είμαστε θετικοί στο σχέδιο νόμου και γιατί το σχέδιο συμφωνίας είναι ουσιαστικά, σχεδόν, τυποποιημένο και αντίστοιχο με ανάλογα σχέδια συμφωνίας αμυντικής συνεργασίας. Βέβαια, θα ήταν χρήσιμο, κάποια στιγμή, επειδή έχουμε περάσει πολλές τέτοιες συμφωνίες, να δούμε, κύριε Υπουργέ, πώς εξελίχθηκαν ανά τα χρόνια, πόσοι εκπαιδεύτηκαν και τι άλλες ανταλλαγές υπήρξαν.

Θα ήθελα να σταθώ σε δύο τρία σημεία, γιατί υπάρχουν ιδιαιτερότητες. Η Ιορδανία είναι σε μια πολύ ευαίσθητη περιοχή και υπάρχει μια παράδοση συνεργασίας μεταξύ των δύο χωρών, όποτε, ειδικά η συνεργασία στον τομέα της αμυντικής βιομηχανίας θεωρούμε ότι μπορεί να είναι αμοιβαία επωφελής, να ενισχύσει την Ελληνική Αμυντική Βιομηχανία, αλλά και να διαδοθούν τα προϊόντα της Ελληνικής Αμυντικής Βιομηχανίας. Θέλω να σταθώ, όμως, ακόμη περισσότερο στο θέμα της παροχής υποτροφιών στις Σχολές των Ενόπλων Δυνάμεων.

Ξέρετε ο ανθρώπινος παράγοντας είναι σημαντικός. Άνθρωποι, που εκπαιδεύονται στην Ελλάδα, κρατάνε στην συντριπτική τους πλειονότητα ένα ιδιαίτερο δεσμό με την χώρα μας και επειδή αυτό γίνεται στο πλαίσιο και άλλων συμφωνιών, όχι μόνο από την περιοχή της Μέσης Ανατολής, αλλά και του Καυκάσου, θα θέλαμε να το δούμε να ενισχύεται.

Θα θέλαμε, κύριε Υπουργέ, να μας ενημερώσετε κάποια στιγμή, για το πώς εξελίσσονται αυτά τα προγράμματα. Καταλήγω, λέγοντας ότι πάγια θέση της Νέας Δημοκρατίας είναι υπέρ αυτών των συμφωνιών, γιατί έχουμε και μεσοπρόθεσμα και μακροπρόθεσμα οφέλη και φυσικά υπερψηφίζουμε την κύρωση της Συμφωνίας. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πάρα πολύ. Περνάμε τώρα στη συζήτηση από τους Εισηγητές του δευτέρου μνημονίου για την χρηματοδότηση του Διεθνούς Σχολείου SHAPΕ. Τον λόγο έχει η κυρία Σταματάκη.

ΕΛΕΝΗ ΣΤΑΜΑΤΑΚΗ (Εισηγήτρια του ΣΥΡΙΖΑ): Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα την Κύρωση του Μνημονίου Κατανόησης μεταξύ των Υπουργείων Άμυνας πολλών κρατών και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και τη συμμετοχή του Υπουργείου Εθνικής Άμυνας της Ελληνικής Δημοκρατίας σε αυτό.

Το συγκεκριμένο Μνημόνιο Κατανόησης συντάχθηκε και υπογράφθηκε αρχικά το 2012. Το 2014 έγινε η πρώτη τροποποίηση, ώστε να μπορούν να ενταχθούν και άλλες χώρες στους συμμετέχοντες και από τον Αύγουστο του 2015 η χώρα μας συμπεριλήφθηκε σε αυτούς. Επειδή συνέπεια αυτής της συμμετοχής μας είναι κάποια οικονομική επιβάρυνση στον Κρατικό Προϋπολογισμό, σύμφωνα με τα αναφερόμενα στο άρθρο 36 παρ. 2 του Συντάγματος, απαιτείται η Κύρωση από το Εθνικό Κοινοβούλιο.

Το Διεθνές Σχολείο του SHAPE είναι ένα σύμπλεγμα κτιρίων, που αποτελείται από ένα Νηπιαγωγείο και έντεκα εθνικά τμήματα, μεταξύ αυτών και το ελληνικό τμήμα, το οποίο περιλαμβάνει εξαετές Δημοτικό σχολείο, το πρόγραμμα του οποίου είναι εγκεκριμένο από το Ελληνικό Υπουργείο Παιδείας.

Σκοπός είναι η ομαλή επανένταξη των παιδιών στα εθνικά εκπαιδευτικά συστήματα, όταν θα επανέλθουν στην χώρα τους και η εμπειρία της συνύπαρξης παιδιών με διαφορετικές εθνικότητες. Αποτελείται το συγκεκριμένο Μνημόνιο από 12 άρθρα, που σχετίζονται με το Διεθνές Σχολείο του Ανωτάτου Αρχηγείου των Συμμαχικών Δυνάμεων της Ευρώπης.

Στο πρώτο άρθρο καθορίζεται ο σκοπός, που είναι η μέριμνα για την χρηματοδότηση τόσο του σχεδιασμού όσο και της κατασκευής νέων εγκαταστάσεων, για το Διεθνές Σχολείο του Ανωτάτου Αρχηγείου. Οι εγκαταστάσεις του Νηπιαγωγείου δεν έχουν προγραμματιστεί για αντικατάσταση ή ανακαίνιση στο πλαίσιο του παρόντος Μνημονίου, θα παραμείνουν όμως τμήμα του Διεθνούς Σχολείου.

Στο δεύτερο άρθρο οι συμμετέχοντες συμφωνούν ότι οι ΗΠΑ θα ενεργούν στο όνομα και για λογαριασμό του SHAPE, ορίζονται ως εκτελεστικό όργανο και αναλαμβάνουν να διορίσουν έναν πλήρους απασχόλησης Διευθυντή προγράμματος, ο οποίος έχει εξουσία στο όνομα και για λογαριασμό των συμμετεχόντων στο Μνημόνιο Κατανόησης να έρχεται σε επαφή και συντονισμό με τις αρχές του έθνους υποδοχής, για όλες τις πτυχές του έργου.

Στο τρίτο άρθρο συγκροτείται το Συμβούλιο Κατασκευής του Διεθνούς Σχολείου, που αποτελείται από έναν εκπρόσωπο από κάθε συμμετέχοντα, τον Γενικό Διευθυντή του Σχολείου και έναν εκπρόσωπο του Αρχηγείου. Το Συμβούλιο προεδρεύεται από τον αντιπρόσωπο του εκτελεστικού οργάνου ή αλλιώς θα αποφασιστεί από τα ίδια τα μέλη του Συμβουλίου. Το Συμβούλιο θα παρέχει συμβουλές και εφόσον είναι απαραίτητο, κατευθύνσεις στο Διευθυντή του προγράμματος και θα εγκρίνει ομόφωνα τους όρους αναφοράς του, για τον καθορισμό των διαδικασιών λήψης των αποφάσεων. Οι συμμετέχοντες θα διατηρούν το προνόμιο να αποφασίζουν σχετικά με τα στοιχεία που σχετίζονται με τις συνδεδεμένες σχολικές τους μονάδες. Το Συμβούλιο Κατασκευής του Διεθνούς Σχολείου μπορεί να συγκροτεί ομάδες εργασίας, μεταξύ άλλων, για τις φάσεις σχεδιασμού, κατασκευής και οικονομικής εποπτείας του έργου.

Στο τέταρτο άρθρο καθορίζεται ο τρόπος υπολογισμού των εισφορών. Σύμφωνα με αυτό, από τις τρεις ζώνες των νέων εγκαταστάσεων που απεικονίζονται στο σχετικό παράρτημα, που υπάρχει στην Εισήγηση, οι συμμετέχοντες θα επιμεριστούν τη χρηματοδότηση των εγκαταστάσεων της τρίτης ζώνης, πλην των ΗΠΑ, που θα χρηματοδοτήσουν αποκλειστικά τις ζώνες ένα και δύο. Η ζώνη τρία περιλαμβάνει τις κοινές εγκαταστάσεις, στις οποίες περιλαμβάνονται γεωγραφικά χωριστές μονάδες, χώροι στάθμευσης, παροχές επιχειρήσεων κοινής ωφέλειας, αρχιτεκτονικού τοπίου και απομάκρυνση του αμίαντου. Οι εισφορές για τις κοινές εγκαταστάσεις βασίζονται στο ποσοστό ετήσιου μέσου όρου εγγραφομένων μαθητών κάθε έθνους, που συμμετέχει στο πρόγραμμα, από το 2007 έως το 2011.

Επίσης, περιλαμβάνει πολυεθνικές εγκαταστάσεις, όπως η καφετέρια, οι οποίες αφορούν περισσότερους του ενός, αλλά όχι όλους τους συμμετέχοντες. Το κόστος κατανέμεται ανάμεσα στους συμμετέχοντες, που θα χρησιμοποιούν τις εγκαταστάσεις, με τον τρόπο κατανομής, που ισχύει για τις κοινές εγκαταστάσεις, ενώ ορίζεται ότι οι ΗΠΑ θα αναλάβουν το μερίδιο που τους αναλογεί συγκεκριμένα και για το τμήμα της καφετέριας.

Επιπλέον, η ζώνη τρία περιλαμβάνει εγκαταστάσεις, που απαιτούνται για εθνική διδασκαλία. Σύμφωνα με τους όρους του Μνημονίου, οι χώρες που επιθυμούν να έχουν στην διάθεσή τους σχολικές μονάδες θα καταβάλλουν το 100% της χρηματοδότησης, για την κατασκευή των συγκεκριμένων εγκαταστάσεων, με βάση το ποσοστό των τετραγωνικών, που θα χρησιμοποιήσουν. Οι υπεύθυνοι για τυχόν αυξήσεις δαπανών πέραν του εγκεκριμένου κόστους είναι ο Διευθυντής Προγράμματος και το Συμβούλιο Κατασκευής του Διεθνούς Σχολείου.

Με το άρθρο 5 το εκτελεστικό όργανο δεσμεύεται να υποβάλλει μηνιαίες εκθέσεις στο Συμβούλιο Κατασκευής, σχετικά με τις οικονομικές δαπάνες και με το άρθρο 6 ρυθμίζεται η σχέση του Διεθνούς Σχολείου με τους μη συμμετέχοντες στο παρόν Μνημόνιο, γιατί συμμετέχουν και οι μη συμμετέχοντες, οπότε και αυτοί έχουν κάποιες υποχρεώσεις στην καταβολή των χρημάτων. Τα άρθρα 7 και 12 αφορούν στην επίλυση διαφωνιών και επίμαχων διατάξεων σε περίπτωση σύγκρουσης με το εθνικό δίκαιο, την εφαρμογή, τη διαδικασία τροποποίησης, το δικαίωμα αποχώρησης και καταγγελίας και την γλώσσα, στην οποία συντάσσεται το Μνημόνιο.

Τέλος, ορίζεται ότι οποιαδήποτε διαφορά προκύπτει μεταξύ των συμμετεχόντων σε θέματα ερμηνείας του Μνημονίου Κατανόησης θα επιλύεται αποκλειστικά μέσω διαβουλεύσεων και διαπραγματεύσεων μεταξύ τους και δεν θα παραπέμπονται σε τρίτο φορέα ή δικαστήριο, για διαιτησία ή έκδοση δικαστικής απόφασης.

Πρόκειται, κυρίες και κύριοι συνάδελφοι, για την κύρωση μιας εφάπαξ δαπάνης, που αν και πιστώνεται στον προϋπολογισμό του Υπουργείου Εθνικής Άμυνας, αφορά στην εκπαίδευση των παιδιών του προσωπικού του Στρατηγείου, που προέρχονται από την χώρα μας και με αυτή την έννοια εισηγούμαστε την υπερψήφισή της. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Σήμερα εξετάζουμε την έγκριση της Κύρωσης του Μνημονίου Κατανόησης για το νέο Διεθνές Σχολείο στο Ανώτατο Στρατηγείο του ΝΑΤΟ. Σκοπός του παρόντος Μνημονίου κατανόησης, όπως αναφέρεται και στην Αιτιολογική Έκθεση, είναι η μέριμνα για την χρηματοδότηση τόσο του σχεδιασμού όσο και της κατασκευής νέων εγκαταστάσεων, για το Διεθνές Σχολείο του SHAPE.

Με το υπόψη σχέδιο νόμου κυρώνεται το ανωτέρω Μνημόνιο Κατανόησης, το οποίο έχει υπογραφεί στη Mons του Βελγίου, το 2012, από 19 κράτη μέλη. Επίσης, σύμφωνα με την Αιτιολογική Έκθεση, προκαλείται δαπάνη 1.530.000 ευρώ και σύμφωνα με την Έκθεση του Υπουργείου Εθνικής Άμυνας αυτή θα επιμεριστεί σε τρία χρόνια.

Επίσης, το Υπουργείο Εθνικής Άμυνας αιτείται να συμφωνήσουμε στην κύρωση αυτού του νόμου – και εμείς το θεωρούμε εύστοχο και δίκαιο – γιατί τα παιδιά των στελεχών των Ελληνικών Ενόπλων Δυνάμεων, που υπηρετούν στο Ανώτατο Στρατηγείο στην Mons, χωρίς να πληρώνουν δίδακτρα, θα παρακολουθούν τα προγράμματα αυτού του σχολείου, γιατί ως γνωστόν η πόλη απέχει 60 χιλιόμετρα περίπου από το σχολείο, το οποίο βρίσκεται στις Βρυξέλλες.

Εμείς δεν είμαστε αρνητικοί, συμφωνούμε σε ό,τι αφορά στην πρόταση και θα τοποθετηθούμε στα πλαίσια της Ολομέλειας, όταν θα έρθει ο νόμος στη Βουλή. Ωστόσο, έχουμε κάποια ερωτήματα - επισημάνσεις. Καταρχήν, γιατί άργησε το Υπουργείο Εθνικής Άμυνας να φέρει αυτό τον νόμο προς κύρωση. Επίσης, δεν αναφέρεται ο αριθμός των εξυπηρετούμενων παιδιών, που θα σπουδάζουν στο εν λόγω σχολείο. Επίσης, δεν αναφέρεται, αν θα διδάσκονται εθνικά μαθήματα, για τους μαθητές του Δημοτικού, όπως ίσχυε μέχρι τώρα. Θα περιμένουμε διευκρινίσεις από τον κ. Υπουργό, σε ό,τι αφορά στα ερωτήματά μας.

Κρατούμε επιφύλαξη, διότι αναμένουμε απάντηση στα συγκεκριμένα ερωτήματα, στα οποία αναφέρθηκα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης): Πρώτα, για τη Συμφωνία ανάμεσα στην Ελλάδα και στο Χασεμιτικό Βασίλειο της Ιορδανίας, όπως λέγεται, εκ του ονόματος της Δυναστείας. Πρόκειται για Συμφωνία Στρατιωτικής Συνεργασίας και έχει υπογραφεί το 2001. Συνεπώς, το πρώτο ερώτημα είναι, γιατί έπρεπε να χάσουμε 17 χρόνια; Βέβαια, έχουμε επισημάνει την κλασική αργοπορία του Υπουργείου Εθνικής Άμυνας και του Υπουργείου Εξωτερικών. Σε ό,τι αφορά στο Υπουργείο Εθνικής Άμυνας, δεν έχει εκδηλωθεί τα τελευταία τρία χρόνια και το έχουμε επαινέσει αυτό. Ωστόσο και ως προς αυτή μετράει τρία χρόνια η παρούσα ηγεσία του Υπουργείου και θα ήθελα να δοθεί μια σχετική απάντηση. Υπάρχει κάποιος λόγος, ειδικά για αυτήν την τόσο μεγάλη αργοπορία; Κάποιος λόγος, που να τον σκέφτηκαν και οι ίδιοι; Φαντάζομαι πως όχι και ότι η πιθανότερη απάντηση είναι η κλασική γραφειοκρατία, την οποία όμως δεν είχε υπακούσει – και καλώς έκανε – η παρούσα ηγεσία.

Θέλω να πω στον κ. Κεδίκογλου, που έκανε σχετικό ερώτημα ότι πολλές φορές τα περιεχόμενα, οι πολιτικές, που ρυθμίζουν αυτές οι συμφωνίες, ασκούνται και χωρίς τις συμφωνίες. Απλώς, πολλές φορές, οι συμφωνίες αυτές είναι μια εκδήλωση διάθεσης για συνεργασία στο πιο επίσημο επίπεδο, γι' αυτό υπογράφονται από αποστολές που συνοδεύουν Προέδρους Δημοκρατίας, Πρωθυπουργούς.

Αυτή είναι η πρακτική. Βέβαια, αν κάτι αφορά υλικά αγαθά και αν κάτι σοβαρό προκύψει από την εφαρμογή μιας πολιτικής, ενδέχεται η συμφωνία να παίξει ένα ρόλο. Το έχω ζητήσει κι εγώ, αν ποτέ έχουν αξιοποιηθεί αυτές οι συμφωνίες για κάποιο θέμα, θα ήταν καλό με τη μορφή μιας επισκόπησης του ιστορικού να μας ειπωθεί.

Εμείς θα ψηφίσουμε «παρών». Θα την ψηφίσουμε στην Ολομέλεια, αλλά είναι θέμα τακτικής, το έχουμε αναφέρει χίλιες φορές και ισχύει για την παρούσα Συμφωνία, όπως επίσης και για το Μνημόνιο Κατανόησης, το επόμενο, δηλαδή, που αφορά στο δικό μας Υπουργείο Εθνικής Άμυνας. Είναι μια πολυμερέστατη Συμφωνία, γιατί αφορά άλλες 19 περιπτώσεις Υπουργείων Εθνικής Άμυνας συν το Ανώτατο Στρατηγείο των συμμαχικών δυνάμεων. Με παραξένεψε ο όρος, είναι «των νατοϊκών συμμαχικών δυνάμεων», δεν είναι κάτι άλλο. Θέλω να πω ότι πρέπει να στηριχθεί.

 Πρέπει να μπαίνουμε στον κόπο των ανθρώπων, που υπηρετούν εκτός Ελλάδας με αυξημένες δαπάνες, με δύσκολες συνθήκες ζωής, για μια οικογένεια που δεν έχει στήριξη. Είναι αυτό το σχολείο μια μορφή στήριξης και μάλιστα, ουσιώδης. Συνεπώς, δεν έχουμε κανένα λόγο να πούμε «όχι» εμείς ή οποιοσδήποτε άλλος, που ασπάζεται αυτή τη γραμμή προσέγγισης των σχέσεών μας με άλλες χώρες σε ό,τι αφορά στην Άμυνα. Εδώ, δεν μπορεί να πει κανείς ότι υπάρχει υπερβολική αργοπορία. Αυτό το Μνημόνιο υπεγράφη το 2012, ανανεώθηκε όμως το 2015. Συνεπώς, είμαστε στα όρια του εύλογου χρόνου, όπως τον εννοούμε στις σχετικές κυρωτικές διαδικασίες. Διατηρούμε επιφύλαξη και ως προς αυτό, για να έχουμε τον λόγο στην Ολομέλεια.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Μεγαλοοικονόμου Θεοδώρα, Παπαηλιού Γεώργιος, Καββαδία Ιωαννέτα, Καραγιάννης Ιωάννης, Γεννιά Γεωργία, Κασιμάτη Ειρήνη (Νίνα), Κυρίτσης Γεώργιος, Δημαράς Γεώργιος, Μπαλλής Συμεών, Μπαλαούρας Γεράσιμος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Σταματάκη Ελένη, Γάκης Δημήτριος, Καφαντάρη Χαρά, Μανιός Νικόλαος, Τριανταφύλλου Μαρία, Πάλλης Γεώργιος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κουμουτσάκος Γεώργιος, Καρασμάνης Γεώργιος, Τασούλας Κωνσταντίνος, Τσιάρας Κωνσταντίνος, Παπαθεοδώρου Θεόδωρος, Καρράς Δημήτριος, Λοβέρδος Ανδρέας, Λαγός Ιωάννης, Σαχινίδης Ιωάννης, Κανέλλη Λιάνα, Μανωλάκου Διαμάντω, Γκιόκας Ιωάννης, Καμμένος Δημήτριος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Σχετικά με το πρώτο σχέδιο νόμου και την κύρωση που αφορά μεταξύ της Ελληνικής Δημοκρατίας, του Υπουργείου Εθνικής Άμυνας και του Υπουργείου Άμυνας του Χασεμιτικού Βασιλείου της Ιορδανίας, πράγματι, η συγκεκριμένη κύρωση έρχεται με καθυστέρηση. Είχε υπογραφεί από τις 22 Ιανουαρίου 2001. Είναι άλλη μια τυπική κύρωση στρατιωτικής συνεργασίας.

 Καθορίζεται ένα ευρύ πλαίσιο συνεργασίας σε διάφορους τομείς, όπως για παράδειγμα, αμυντικές βιομηχανίες, ανταλλαγή εμπειρίας και πληροφοριών σε στρατιωτικά αντικείμενα, στρατιωτική εκπαίδευση και σε διάφορους άλλους τομείς. Εδώ έχουμε την στρατιωτική συνεργασία με την Ιορδανία. Στις συμφωνίες αυτές υποτίθεται ότι το ζητούμενο είναι τα ωφελήματα, που μπορούμε να αποκομίσουμε, ως χώρα.

Σε ό,τι αφορά στην Ιορδανία, είναι γνωστό ότι στον πόλεμο στη Συρία κατά του Άσαντ, η Ιορδανία μαζί με την Τουρκία εκπαίδευσαν συμμορίτες και τους προώθησαν στο Συριακό έδαφος. Ο αποκαλούμενος «Ελεύθερος Συριακός Στρατός», Free Syrian Army ή αλλιώς F.S.A. εξοπλίστηκε με διάφορα οπλικά συστήματα μέσω Τουρκίας και Ιορδανίας. Ο F.S.A. ήταν ένα κατασκεύασμα των μυστικών υπηρεσιών των Ηνωμένων Πολιτειών, του Ισραήλ και της Σαουδικής Αραβίας. Τα σχέδιά του όμως απέτυχαν, μετά την σθεναρή και ηρωική αντίσταση του Συριακού λαού. Οι όποιες στρατιωτικές επιτυχίες του F.S.A. ήταν αποτέλεσμα απευθείας εντολών και τεχνικής βοήθειας από την Ιορδανία. Αν γυρίσουμε πίσω στο χρόνο, θα δούμε ότι από την Ιορδανία, μουσουλμάνοι τρομοκράτες κινήθηκαν προς το Αφγανιστάν. Μεταξύ αυτών των μουσουλμάνων, που είχαν συρρεύσει στο Αφγανιστάν, ήταν και ο γνωστός Οσάμα Μπιν Λάντεν, το πρωτοπαλίκαρο της CIA, η ομάδα του οποίου τελικά εξελίχθηκε με τις ευλογίες των Ηνωμένων Πολιτειών στη γνωστή σε όλους μας Αλ Κάιντα. Η συνέχεια της Αλ Κάιντα είναι το σημερινό Χαλιφάτο του Ισλαμικού Κράτους, ένας στρατός τρομοκρατών που γεννήθηκε στα σύνορα Συρίας - Τουρκίας και Συρίας - Ιορδανίας και χρηματοδοτήθηκε αφειδώς από την Δύση, για την καταπολέμηση της νόμιμης κοσμικής Κυβέρνησης του Μπασάρ Αλ Άσαντ και της αποσταθεροποίησης στην Μέση Ανατολή.

Εδώ, θα ήθελα να επισημάνω, κύριε Υπουργέ, ότι είχα ενημερώσει το Σώμα, τον Μάιο 2016, που είχα επισκεφθεί τη Συρία και τον Λίβανο ότι σε όλες τις επαφές, που είχα με ανώτατα κυβερνητικά στελέχη της Συρίας, αυτό που μου είχε κάνει τρομερή εντύπωση και μου το είχαν επισημάνει είναι ότι ενώ η Ιορδανία είναι και αυτή μια χώρα μουσουλμανική και μάλιστα, στην πλειονότητά τους Σουνίτες, είναι η χώρα, η οποία έχει δεχθεί το μικρότερο κομμάτι από τους πρόσφυγες και ό,τι hotspot έχουν δημιουργήσει είναι στα σύνορά τους. Συνάντησα και τον Έλληνα Πατριάρχη στην Δαμασκό, αλλά και τον Σουνίτη, ο οποίος είναι ο τρίτος μεγαλύτερος μουσουλμάνος Σουνίτης ηγέτης, οι οποίοι μου είπαν ότι ζήτησαν να τους καλέσετε στο Ελληνικό Κοινοβούλιο, ούτως ώστε να σας ενημερώσουν οι ίδιοι.

Έχετε υπόψη σας ότι τον γιο του μουσουλμάνου Σουνίτη ηγέτη τον εκτέλεσε το ISIS. Και μου ζήτησαν να τους κάνετε πρόσκληση, για να ενημερώσουν το Ελληνικό Κοινοβούλιο, τι είδους άνθρωποι είναι αυτοί, οι οποίοι «μεταναστεύουν» προς την Ελλάδα.

Εδώ, να υπενθυμίσουμε απλά ότι σύμφωνα με επίσημα στοιχεία, τουλάχιστον έως το 2013, η CIA συντόνιζε και τροφοδοτούσε τους ισλαμιστές με όπλα, ενώ τους εκπαίδευε σε στρατόπεδα της Ιορδανίας. Είναι γνωστό και επισήμως – άλλωστε το έχει παραδεχτεί η CIA – ότι το 2013, τουλάχιστον 3.000 τόνοι πολεμικού υλικού από την Κροατία είχαν φτάσει, μέσω Τουρκίας και Ιορδανίας, με χρηματοδότηση μάλιστα της Σαουδικής Αραβίας και του Κατάρ, στα χέρια των τζιχαντιστών. Είναι, επίσης, γνωστό ότι χιλιάδες τζιχαντιστές εγκατέλειψαν τις θέσεις τους στη νότιο Συρία και κατέφυγαν στην σύμμαχο των Ηνωμένων Πολιτειών, Ιορδανία. Στρατόπεδα εκπαίδευσης των τρομοκρατών υπήρξαν και στην Τουρκία, στην Ιορδανία και την Σαουδική Αραβία.

 Το μεγαλύτερο δε εξ αυτών – πιστεύω ότι το γνωρίζετε, κύριε Υπουργέ – βρίσκεται στο Αμάν. Η Ιορδανία και η Τουρκία συνόρευαν με τη Συρία, δύο χώρες, όπου το ισλαμικό κράτος είχε θέσει υπό τον έλεγχό του μεγάλες εκτάσεις. Μην ξεχνάμε ότι η Ιορδανία και η Τουρκία έχουν υπογράψει σειρά οικονομικών συμφωνιών, οι οποίες αφορούν κυρίως στους τομείς των επενδύσεων, της βιομηχανίας, των εξαγωγών και της μεταφοράς φυσικού αερίου. Βέβαια, υπήρξαν και στιγμές που οι σχέσεις Ιορδανίας και Τουρκίας δεν ήταν ιδιαίτερα καλές. Σαν συνέπεια, ήταν ο πόλεμος στην Συρία και η προσφυγική κρίση.

Ο Βασιλιάς Αμπντάλα Β΄ της Ιορδανίας, μάλιστα, είχε εξαπολύσει πυρά εναντίον της Τουρκίας, κατηγορώντας τη χώρα ότι αφήνει σκόπιμα τους εξτρεμιστές να διαφύγουν προς την Ευρώπη, ενώ δεν είχε διστάσει να πει ότι η Τουρκία εξάγει τρομοκράτες στην Ιορδανία. Άρα, για τι είδους στρατιωτική συνεργασία μπορεί να γίνεται λόγος; Και με ποιους; Με αυτούς που στηρίζουν τζιχαντιστές; Το μόνο που θα μπορούσε κάποιος να εκθέσει στο θετικό της συγκεκριμένης Συμφωνίας είναι ότι τα στελέχη των Ειδικών μας Δυνάμεων έχουν φιλοξενηθεί και εκπαιδευτεί στο Κέντρο Εκπαιδεύσεως Ειδικών Επιχειρήσεων «Βασιλιάς Αμπντάλα», ένα ομολογουμένως, τεράστιο συγκρότημα, ειδικά μελετημένων χώρων εκπαίδευσης σύγχρονων ειδικών δυνάμεων, αντιτρομοκρατικών επιχειρήσεων, πεδίων βολής και μηχανοδήγησης, που προσομοίωναν αστικό περιβάλλον μάχης, με φόντο συνηθισμένα μέρη της Μέσης Ανατολής. Αυτό, όμως, είναι μόνο μια παράμετρος, κύριε Υπουργέ, την οποία και την επισημαίνουμε και δεν έχει να κάνει με το συνολικό σκεπτικό για την στρατιωτική συνεργασία με την Ιορδανία. Με αυτές τις σκέψεις, καταψηφίζουμε την παρούσα Κύρωση.

Σχετικά με τη δεύτερη Κύρωση, η οποία, κατ' ουσία, αφορά δημοκρατίες και χώρες, οι οποίες ανήκουν στο ΝΑΤΟ. Η συγκεκριμένη Κύρωση είναι στην ουσία μια τυπική υποχρέωση, στα πλαίσια μιας συμμαχίας, όπως είναι το ΝΑΤΟ, όπου και ανήκουμε. Με την παρούσα Κύρωση του συγκεκριμένου Μνημονίου Κατανόησης λαμβάνεται μέριμνα για την χρηματοδότηση τόσο του σχεδιασμού όσο και της κατασκευής νέων εγκαταστάσεων για το Σχολείο του Shape, του Ανώτατου Στρατηγείου Συμμαχικών Δυνάμεων Ευρώπης, στην πόλη Mons του Βελγίου, για τα παιδιά των εκεί υπηρετούντων Αξιωματικών, αλλά και του πολιτικού προσωπικού.

 Θα τονίσουμε, όπως έχουμε κάνει και σε άλλες Επιτροπές, ότι τα δεδομένα πλέον έχουν αλλάξει. Η γεωστρατηγική πραγματικότητα διαφέρει από αυτήν της δεκαετίας του 1950. Δεν υπάρχει πια το Σύμφωνο της Βαρσοβίας, δεν υφίστανται οι υποτιθέμενες απειλές, οι οποίες υπήρχαν τότε. Το ΝΑΤΟ, ο ρόλος του οποίου και η ύπαρξή του θα πρέπει να επανεξεταστεί, τι ακριβώς εξυπηρετεί στην παρούσα συγκυρία; Το ΝΑΤΟ, το οποίο, μέχρι σήμερα τουλάχιστον, λειτουργεί ως στρατιωτικός βραχίονας, ως αιχμή του δόρατος των αμερικανικών σχεδιασμών, ενάντια στην Ρωσία. Ένα βασικό ερώτημα είναι, πώς θα λειτουργήσει στο μέλλον;

 Το ΝΑΤΟ είναι παρωχημένο, γιατί δεν έχει βοηθήσει εναντίον της τρομοκρατίας, αλλά ο στρατιωτικός οργανισμός παραμένει πολύ σημαντικός για αυτόν, δήλωσε μάλιστα πρόσφατα, ο νυν Πρόεδρος των Ηνωμένων Πολιτειών, Ντόναλτ Τραμπ, σε μια συνέντευξή του στην εφημερίδα Times του Λονδίνου. Συνεπώς, η όποια συζήτηση και προβληματισμός αυτό το νόημα έχει. Τον ρόλο, δηλαδή, του ΝΑΤΟ και το ερώτημα, αν έχει λόγο ύπαρξης, πλέον.

Δεν είδαμε τι έπραξε το ΝΑΤΟ στα Σεπτεμβριανά του 1955 στην Πόλη. Δεν είδαμε φυσικά στην Κύπρο μας, όταν δεν εμπόδισε αλλά αντίθετα βοήθησε στην εδραίωση του Αττίλα και των τετελεσμένων του. Δεν το βλέπουμε ούτε τώρα, κύριε Υπουργέ, που υποτίθεται ότι θα προστάτευε τα θαλάσσιά μας σύνορα, που σε τελική είναι και θαλάσσια σύνορα της Συμμαχίας, από τις συνεχείς ροές, από την εισβολή, στην ουσία, των λαθρομεταναστών;

Στην πράξη, όμως, είμαστε μέλη της συγκεκριμένης Συμμαχίας, μετέχουμε στην δομή του συγκεκριμένου Στρατηγείου και με δεδομένο ότι πρόκειται για την κατασκευή του Σχολείου του Στρατηγείου, στο οποίο θα φοιτούν τα παιδιά του στρατιωτικού, αλλά και του πολιτικού προσωπικού από την πατρίδα μας, που υπηρετούν εκεί, θα ψηφίσουμε «παρών». Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε, τον κ. Σαχινίδη. Τον λόγο έχει η κυρία Κανέλλη, Ειδική Αγορήτρια του ΚΚΕ.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Ευχαριστώ, κύριε Πρόεδρε. Αρχίζω από την Ιορδανία, με μια επισήμανση. Θα μπορούσε κάποιος να πει ένα «ναι» ή ένα «όχι» και να τελειώνει. Είναι από το 2001. Εκκρεμεί. Έχουμε πει τις ενστάσεις 500.000 φορές εδώ, μέσα στο Κοινοβούλιο. Όμως, πολλές φορές, κάτω από φαινομενικά αθώες συμφωνίες προδιαγράφονται άλλες εξελίξεις.

Και θα ήθελα λίγο να σταθώ και να με ακούσετε, γιατί μελετώντας το ζήτημα και τη συμφωνία, είναι πια ορατό ότι η Ιορδανία αποκτά συνεχώς βαρύνουσα σημασία. Αλλά για ποιους; Για ιμπεριαλιστικούς σχεδιασμούς στον επανασχεδιασμό, την προώθηση και τη διαχείριση των πλουτοπαραγωγικών πόρων της περιοχής, στα πλαίσια της λεγόμενης, πάλαι ποτέ, μεγάλης Μέσης Ανατολής.

Οι Ηνωμένες Πολιτείες και το ΝΑΤΟ έκαναν προσπάθεια να εντάξουν Αραβικές χώρες σε αυτούς τους γενικότερους σχεδιασμούς από κοινού με το Ισραήλ, ακόμα και όταν αυτές διαφωνούσαν. Επεδίωξε και τελικά υλοποίησε το ΝΑΤΟ αναβάθμιση των σχέσεων με έξι Αραβικές χώρες και το Ισραήλ. Έτσι, ένας περίφημος μεσογειακός διάλογος, Αλγερία, Αίγυπτος, Ιορδανία, Μαυριτανία, Μαρόκο και Τυνησία αποδέχτηκαν την συνύπαρξή τους με το Ισραήλ, για να οικοδομήσουν στρατιωτικές δομές, σε έναν σχηματισμό που θα αναπτύξει ιδιαίτερες σχέσεις με το ΝΑΤΟ, στα πρότυπα του Συνεταιρισμού για την Ειρήνη. Οι επτά χώρες που προσφέρονται δεν θα ενταχτούν αμέσως, βεβαίως, στο ΝΑΤΟ, αλλά θα τους δοθεί ο απαραίτητος χρόνος για την προσαρμογή τους.

Σε αυτό το χρονικό διάστημα, η διαδικασία προβλέπει οικοδόμηση στενών στρατιωτικών και πολιτικών σχέσεων με τις Ηνωμένες Πολιτείες και την Ευρωπαϊκή Ένωση. Μετάφραση όλων αυτών: Θα επανεξοπλιστούν οι χώρες στο μοντέλο που προβλέπει το ΝΑΤΟ. Άρα, θα έχουμε μια σειρά από γειτονικά μας περαιτέρω απλά εξαρτήματα της αμερικανικής εξωτερικής πολιτικής. Για να μπορέσω να δώσω τη διάσταση της αμυντικής βιομηχανίας και να μην ακούγεται αυτό σαν σχόλιο, η πώληση τεχνολογίας, η μεταφορά όπλων, η λογιστική υποστήριξη, ώστε να εξασφαλιστούν οι νατοϊκές προδιαγραφές αυτών των χωρών εκτός του ότι καθιστά τις Ένοπλες Δυνάμεις τους εκ των πραγμάτων υποχείριες, ανοίγει και πολύ ωραίες μπίζνες για τις αμερικανικές εταιρείες. Σε μια περιοχή, μάλιστα, που οι αμυντικές δαπάνες είναι οι υψηλότερες, παγκοσμίως.

Σύμφωνα με στοιχεία του Stanford – όχι του Ριζοσπάστη – οι έξι Αραβικές χώρες και το Ισραήλ, που βρίσκονται προ των πυλών του ΝΑΤΟ, ξοδεύουν περί τα 15 δις δολάρια ετησίως για την άμυνά τους. Συγκρίνετέ το, αγαπητοί συνάδελφοι, με τα 25 δις δολάρια, που είναι οι εξαγωγές της Αμερικανικής πολεμικής βιομηχανίας. Δηλαδή, έχουμε έξι χώρες, οι οποίες στην πραγματικότητα είναι οι πελάτες των 15 από τα 25 δις της εξαγωγικής δραστηριότητας της Αμερικανικής πολεμικής βιομηχανίας.

Λοιπόν, αυτού του είδους η εμπλοκή και ο ρόλος της Ελλάδας – που έρχεται τώρα και μάλιστα, σε κρίσιμη περίοδο – σε αυτούς τους σχεδιασμούς, μέσω της υπογραφής φαινομενικά ανώδυνων συμβάσεων, δεν είναι κάτι που δεν πρέπει να το δει κάποιος υπό το πρίσμα που προανέφερα. Στο κάτω κάτω της γραφής, χωρίς να έχουμε επικυρώσει τη Συμφωνία, σας λέω ότι τον Μάιο του 2017, είκοσι μία χώρες, Κένυα, Κουβέιτ, Πακιστάν, Κατάρ – προσέξτε καλά – Σαουδική Αραβία, Γερμανία, Γαλλία, Αίγυπτος, πήραν μέρος σε μια πολυεθνική διακλαδική άσκηση υπό τον συντονισμό των Ιορδανικών Ενόπλων Δυνάμεων, που προέβλεπε διακλαδικές επιχειρήσεις – προσέξτε καλά – σε σύνθετο περιβάλλον ασφαλείας, δηλαδή, επιχειρήσεις σε αστικό περιβάλλον, εναντίον των λεγόμενων «μαχητών του δρόμου».

Έχουμε, επίσης, τον Νοέμβριο του 2016, Ειδικές Δυνάμεις σε κέντρα εκπαιδεύσεως στην Ιορδανία, να γίνεται εκπαίδευση προσωπικού Μονάδων των Ειδικών Επιχειρήσεων και των τριών Κλάδων των Ενόπλων Δυνάμεων, συνεκπαιδεύσεις. Η Ελληνοϊορδανική συνεργασία σε τακτικό επίπεδο αποκτά μια εντελώς διαφορετική διάσταση, σε ό,τι αφορά στην συνεκπαίδευση των ειδικών αστυνομικών δυνάμεων. Έγινε μάλιστα και διαγωνισμός, στον οποίο η χώρα μας ήρθε πέμπτη, ανάμεσα σε 37 ομάδες ειδικών επιχειρήσεων, παγκοσμίως, στις 30 Απριλίου και στις 4 Μαΐου του 2017, στο Αμάν της Ιορδανίας.

Δεν είναι τόσο αθώα η Συμφωνία. Εμείς και το Χασεμιτικό Βασίλειο, και τι ωραία και τι καλά! Δεν είναι. Έχει και πολύ χρήμα και ένταξή μας και εμπλοκή μας σε σχεδιασμούς, οι οποίοι δεν είναι καθόλου αθώοι για το άμεσο μέλλον, του οποίου τα επίχειρα, ήδη, τα βλέπουμε.

Πληθαίνουν τα στοιχεία ότι η Ιορδανία μετατρέπεται σταδιακά σε ένα τεράστιο κέντρο εκπαίδευσης ειδικών στρατιωτικών δυνάμεων και δυνάμεων εσωτερικής ασφάλειας. Συμπέρασμα; Αυτή η εμβάθυνση είναι επικίνδυνη. Θα εμπλέκει παραπέρα και ευκολότερα την Ελλάδα σε αυτούς τους ιμπεριαλιστικούς ανταγωνισμούς, με ό,τι αυτό συνεπάγεται για τον λαό μας και για τους άλλους λαούς. Καταψηφίζουμε την Συμφωνία.

Πάω τώρα στο Σχολείο. Το Σχολείο, παρότι είναι νωρίτερα που έχει αποφασιστεί, έρχεται σε μια εποχή και με έναν τρόπο – άκουσα και τους προλαλήσαντες – που είναι προκλητικός, κύριε Υπουργέ. Προκλητικός σε σχέση με τα ελληνικά σχολεία. Δεν έχει κανένας μας αντίρρηση να υπάρχει ένα σχολείο για τα παιδιά των Αξιωματικών εκεί, που υπηρετούν, στη Mons του Βελγίου. Δεν είναι δα και «στην καρδιά της ερήμου» για να πρέπει κάποιος να ξοδέψει χρήματα. Σε μια εποχή που η Ελλάδα δεν έχει χρήματα για τα σχολεία τα δικά της, πρέπει να δώσει ένα εκατομμύριο ευρώ και κάτι, για να φτιαχτεί ένα Σχολείο;

Δηλαδή, αν η χώρα – η οποία αγοράζει, που αγοράζει, τα όπλα που αγοράζει, από την πληθώρα και κυρίως, τους Αμερικανούς των χωρών-μελών του ΝΑΤΟ – έλεγε ότι δεν έχει λεφτά για αυτή τη διαδικασία, γιατί έχει πολύ μεγάλες ανάγκες στα ελληνικά σχολεία, τι θα έλεγαν; Ότι το σχολείο είναι ιδιωτικό και δεν θα αφήσουμε τα παιδιά σου να έρθουν; Δίδακτρα είναι, δηλαδή, αυτά; Είναι όντως συμμαχικό το Σχολείο και διεθνές; Αυτοί, που έχουν τόσες χώρες του ΝΑΤΟ, θέλουν και ένα εκατομμύριο ευρώ;

Στην πραγματικότητα τα κονδύλια είναι αυτά, που θα πήγαιναν στο Παιδείας, αλλά έχουν εγγραφεί σε εσάς λόγω του ότι είναι παιδιά στρατιωτικών. Είναι εκεί, αποφασίζουν τα πάντα, συμπεριλαμβάνονται όλες οι δραστηριότητες και τα επιχειρησιακά καθήκοντα στην έδρα του SACEUR και μιλάμε για σχολικές υποδομές και εγκαταστάσεις.

Είναι κυριολεκτικά πρόκληση απέναντι στις ελλιπέστατες εκπαιδευτικές σχολικές οικοδομές στην Ελλάδα. Μου λέτε για καινούργιο κτίριο, για ένα Διεθνές Σχολείο των Αξιωματικών και των παιδιών τους στο ΝΑΤΟ, σε μια σεισμογενή χώρα που έχει κάνει, μέχρι στιγμής, περίπου 6.000 στατικούς ελέγχους στα σχολικά συγκροτήματα και έπονται αναγκαίοι άλλοι 9.500 έλεγχοι, που πρέπει να γίνουν στις σχολικές μονάδες στην Ελλάδα. Και δεν υπάρχουν λεφτά! Έχουν περικοπεί για τα ελληνικά σχολεία. Μιλάω για τους ελέγχους και δεν μιλάω σε τι ποσοστό υπάρχουν βιβλιοθήκες στα σχολεία, δεν πάω σε βάθος τέτοιο. Όλα αυτά για το Νηπιαγωγείο και το Δημοτικό.

Δεν έχουμε τη δυνατότητα να διατυπώσουμε έστω και μια άρνηση; Άρνηση, που να σέβεται κι αυτόν εδώ τον λαό, σε αυτό το επίπεδο. Που δεν κρέμεται πια και η γεωστρατηγική συμφωνία και η συμμετοχή μας στο ΝΑΤΟ. Είμαστε σε τέτοιο βαθμό ανίκανοι να αποδεχθούμε αλλαγές, σε εποχές πολύ δύσκολες, για την ελληνική οικογένεια και για τα σχολεία και για τα παιδιά του Δημοτικού και του Νηπιαγωγείου; Τι θα θεωρηθούμε, δηλαδή; Μη καλά μαθητούδια του ΝΑΤΟ ή ότι δεν τιμάμε την υπογραφή μας και δεν έχουμε συμμετοχή σε ένα τέτοιο σχολείο; Αυτό το ένα εκατομμύριο ευρώ, δηλαδή, περισσεύει στα αλήθεια από την ελληνική πραγματικότητα, σε αυτούς τους καιρούς;

Η Κυβέρνηση τηρεί πιστά τις απορρέουσες υποχρεώσεις από την αποδοχή του νομικού πλαισίου – που είναι αμερικανικής κοπής – στη σχέση με το ΝΑΤΟ. Όμως, έτσι ανενδοίαστα, να προτείνετε την ελληνική συμμετοχή στη χρηματοδότηση για την ανέγερση νέου σχολικού σχολείου στην έδρα του Shape, στο Βέλγιο, «σηκώνει τρίχα»! Εκ των πραγμάτων. Και δεν το λέμε ούτε γιατί είναι πολλά τα λεφτά ούτε γιατί θα είναι σε τρεις δόσεις. Είναι για αυτή την αντίληψη ότι πίσω από μια τυπικότητα κρύβεται μια ουσιαστική προσέγγιση, λες και σας είπε κάποιος να κάνετε επανάσταση. Να πείτε «δεν έχουμε λεφτά, δεν περισσεύουν γι’ αυτό». Έτσι, για να πάνε τα λεφτά αυτά κάπου αλλού και να το αναγγείλετε και πανηγυρικά.

Εκτός, εάν υφίσταστε τον εκβιασμό ότι επειδή δεν θα πληρώσουμε, δεν θα πάρουν τα παιδιά των Ελλήνων Αξιωματικών στο ΝΑΤΟ. Άρα, είναι μια πανάκριβη ιδιωτική εκπαίδευση, που εάν δεν κάνει και σωστές επενδύσεις, τα παιδιά των Ελλήνων Αξιωματικών θα μείνουν χωρίς εκπαίδευση στο Διεθνές Σχολείο. Τα συμπεράσματα δικά σας. Καταψηφίζουμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε. Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Το πρώτο προτεινόμενο νομοσχέδιο του Υπουργείου Εθνικής Άμυνας, που αφορά στην Κύρωση της Συμφωνίας Στρατιωτικής Συνεργασίας μεταξύ Ελλάδας και Ιορδανίας, που υπεγράφη στην Αθήνα, τον Ιανουάριο του 2001, από τους εξουσιοδοτημένους κατά την περίοδο εκείνη στρατιωτικούς αντιπροσώπους και των δύο χωρών, είναι μια Κύρωση, η οποία περιλαμβάνει 14 άρθρα, ενώ προβλέπει ρητά πως δεν επηρεάζει το δικαίωμα των δύο μερών να συνάπτουν παρόμοιες συμφωνίες και με άλλες χώρες.

Σε επίπεδο διμερών διπλωματικών σχέσεων, η Ελλάδα και η Ιορδανία έχουν μια μακρά ιστορία αρμονικής συνεργασίας, τόσο εντός του ΟΗΕ όσο και εντός του πλαισίου της Ευρωμεσογειακής Συνεργασίας, ενώ εξίσου αρμονικές χαρακτηρίζονται οι σχέσεις της Ιορδανίας με την Ευρωπαϊκή Ένωση και το ΝΑΤΟ. Οι καλές μεταξύ μας σχέσεις επιβεβαιώθηκαν στα μέσα Ιανουαρίου του τρέχοντος έτους, από την πρώτη τριμερή Σύνοδο Ελλάδας - Κύπρου - Ιορδανίας που διεξήχθη στη Λευκωσία, σε συνέχεια της ελληνικής πρωτοβουλίας για τη Σύνοδο των Χωρών του Νότου και τη δημιουργία τριμερών σχημάτων Ελλάδος - Κύπρου με την Αίγυπτο, το Ισραήλ, το Λίβανο και την Παλαιστίνη.

Για την Αθήνα, μάλιστα, τα αποτελέσματα της τριμερούς αυτής Συνόδου χαρακτηρίστηκαν ιδιαιτέρως σημαντικά, καθώς η Ιορδανία αποτελεί έναν από τους βασικούς πυλώνες σταθερότητας στην περιοχή. Βάσει των επιμέρους σημείων της υπό κύρωσης Συμφωνίας Στρατιωτικής Συνεργασίας, προάγεται η στρατιωτική διπλωματία και η εξωτερική πολιτική της χώρας μας, στην Ανατολική Μεσόγειο και την Μέση Ανατολή. Καθορίζονται οι όροι αμοιβαίας συνεργασίας στον τομέα της αμυντικής βιομηχανίας, της στρατιωτικής εκπαίδευσης και της ανταλλαγής πληροφοριών, ενώ προβλέπεται και επέκταση της συνεργασίας, για ειδικά θέματα των Υπουργείων Άμυνας των δύο μερών, μέσα από τη σύναψη ειδικών πρωτοκόλλων συνεργασίας.

Υψηλόβαθμοι Αξιωματικοί και εμπειρογνώμονες, μέσα από τη σύσταση κοινής ομάδας εργασίας, επιφορτίζονται με τη σύνταξη του εκάστοτε προγράμματος στρατιωτικής συνεργασίας σε ετήσια βάση, ενώ η έγκρισή του θα πρέπει να υπογράφεται από κοινού, μέχρι την 1η Δεκεμβρίου κάθε έτους. Μέσα από την παρούσα Συμφωνία, η Ελλάδα και η Ιορδανία δηλώνουν ότι εγγυώνται την ασφάλεια και την προστασία όλων των διαβαθμισμένων πληροφοριών και αναλαμβάνουν την υποχρέωση να μη διαβιβάζουν τις πληροφορίες αυτές σε τρίτο μέρος.

Η διάρκεια ισχύος της Συμφωνίας Στρατιωτικής Συνεργασίας ορίζεται σε πέντε έτη, με αυτόματη ανανέωση για άλλα πέντε, ενώ προβλέπεται και η δυνατότητα καταγγελίας αυτής, με πρότερη, ωστόσο, γραπτή ειδοποίηση τουλάχιστον 60 ημερών. Η οικονομική επιβάρυνση που προκαλείται στον Κρατικό Προϋπολογισμό από τις διατάξεις της υπό κύρωσης Συμφωνίας, το ύψος της οποίας, ωστόσο, εξαρτάται από πραγματικά γεγονότα, όπως τον αριθμό αποστολών, συσκέψεων και διεξαγωγή στρατιωτικών ασκήσεων και, ως εκ τούτου, δεν μπορεί να προσδιορισθεί επακριβώς, θα αντιμετωπίζεται από τις πιστώσεις του προϋπολογισμού του Υπουργείου Εθνικής Άμυνας. Οι Ανεξάρτητοι Έλληνες υπερψηφίζουμε την κύρωση της εν λόγω Συμφωνίας, καθώς πιστεύουμε πως η διμερής αυτή στρατιωτική συνεργασία εντάσσεται στο γενικότερο πλαίσιο της δυναμικής εξωτερικής πολιτικής, που αναπτύσσει η χώρα μας στη λεκάνη της Ανατολικής Μεσογείου.

Τελειώνοντας, με το πρώτο θέμα της ημερήσιας διάταξης, έρχομαι να μιλήσω για το δεύτερο, το οποίο αφορά νομοσχέδιο που εξετάζουμε στη σημερινή συνεδρίαση και που εμείς οι Ανεξάρτητοι Έλληνες, επίσης στηρίζουμε, στηρίζοντας την απόφαση του Υπουργείου Εθνικής Άμυνας να συμμετάσχει στη χρηματοδότηση σχεδιασμού και κατασκευής των νέων εγκαταστάσεων του Διεθνούς Σχολείου, για μαθητές των μελών του Στρατηγείου του ΝΑΤΟ, που στεγάζεται στην Mons του Βελγίου. Μετά την διακοίνωση ένταξης της Ελληνικής Δημοκρατίας, που υπεγράφη το 2015, καλούμαστε σήμερα να προχωρήσουμε στην κύρωση της τροποποίησης του εν λόγω Μνημονίου Κατανόησης.

Οι οικονομικές υποχρεώσεις της Ελλάδος, που πηγάζουν από τη συμμετοχή της σε αυτό το Μνημόνιο Κατανόησης, ανήλθαν συνολικά σε 1.050.000 ευρώ, το οποίο η χώρα μας δεσμεύτηκε να καταβάλει σε τρείς ισόποσες δόσεις. Η πρώτη δόση του 2016, ύψους 351.000 ευρώ έχει ήδη καταβληθεί, ενώ η δαπάνη που προκύπτει από τις δύο ισόποσες δόσεις που προβλέπονται για τα έτη 2017 και 2018, θα καλυφθεί, σύμφωνα με το παρόν σχέδιο νόμου, από τις πιστώσεις του προϋπολογισμού του Υπουργείου Εθνικής Άμυνας.

Το Διεθνές αυτό Σχολείο είναι ένα ομόσπονδο συγκρότημα, στο οποίο λειτουργούν ένα ολοκληρωμένο Νηπιαγωγείο και 11 εθνικά τμήματα, μεταξύ αυτών και το ελληνικό τμήμα, παράλληλα με τον συντονισμό και την υποστήριξη μιας διεθνούς μονάδας γενικών υπηρεσιών του Ανώτατου Αρχηγείου Συμμαχικών Δυνάμεων Ευρώπης (SHAPE) του ΝΑΤΟ. Το ελληνικό τμήμα, με δύο εκπαιδευτικούς, παρέχει 6 χρόνια Δημοτικής εκπαίδευσης, εγκεκριμένης από το Ελληνικό Υπουργείο Εθνικής Παιδείας και Θρησκευμάτων.

Ειδικότερα, οι Έλληνες μαθητές, οι οποίοι κατά τις πρωινές ώρες παρακολουθούν μαθήματα στο αμερικανικό, βελγικό ή βρετανικό σχολείο, κατά τις απογευματινές ώρες, παρακολουθούν επιπλέον τα παρακάτω εγκεκριμένα μαθήματα από το Υπουργείο Εθνικής Παιδείας και Θρησκευμάτων, όπως την ελληνική γλώσσα, ελληνική ιστορία, μελέτη περιβάλλοντος και Θρησκευτικά. Οι Έλληνες μαθητές του αμερικανικού Γυμνασίου και Λυκείου μπορούν να επιλέξουν στο ημερήσιο πρόγραμμά τους νέα και αρχαία ελληνικά, τα οποία διδάσκονται από Έλληνα φιλόλογο, κάθε πρωί στην αίθουσα του ελληνικού τμήματος. Η συμμετοχή στο εν λόγω Μνημόνιο Κατανόησης είναι ελεύθερη για κάθε μέλος του ΝΑΤΟ, ενώ το Διεθνές Σχολείο ικανοποίει σήμερα τις ανάγκες των σπουδαστών από 18 νέες χώρες, ανοίγοντας τις πόρτες του σε νέους εταίρους και μελλοντικά μέλη.

Κλείνοντας, θεωρώ πως με την υπερψήφιση του εν λόγω σχέδιο νόμου, παραμένουμε συνεπείς ως προς τις υποχρεώσεις που απορρέουν από τη συμμετοχή μας στις δομές της Βορειοατλαντικής Συμμαχίας, ενώ παράλληλα στηρίζουμε τις εκπαιδευτικές δομές των Ελλήνων, που ζουν και σπουδάζουν στο εξωτερικό. Για όλους τους παραπάνω λόγους, οι Ανεξάρτητοι Έλληνες υπερψηφίζουμε και το δεύτερο αυτό σχέδιο νόμου του Υπουργείου Εθνικής Άμυνας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κατά τη συνεδρίαση της Επιτροπής Εξοπλιστικών, ήδη, έγινε αντιληπτό από όλους και κατέστη σαφές σε όλους, πως η Ελλάδα πρέπει να βρίσκεται σε μια κατάσταση ετοιμότητας. Διεκδικεί έναν ηγετικό ρόλο στην περιοχή της Ανατολικής Μεσογείου και των Βαλκανίων και θα πρέπει ουσιαστικά στο δρόμο αυτό να δημιουργήσει συμμαχίες.

Μια τέτοια κύρωση είναι και η Κύρωση με την Ιορδανία. Και οι δύο αυτές συμφωνίες τις οποίες θα κάνουμε, είναι σημαντικές, για διαφορετικούς λόγους. Είναι μια κίνηση ρεαλισμού και πραγματισμού στις μέρες, τις οποίες ζούμε μεταξύ των δύο χωρών και θα μας βοηθήσει σημαντικά. Έχει καθυστερήσει σημαντικά από το 2001, δηλαδή, 17 χρόνια. Η Ένωση Κεντρώων θα ψηφίσει θετικά και θα στηρίξει τη συγκεκριμένη Κύρωση, η οποία έχει αργήσει πάρα πολύ.

Όσον αφορά στη σύμπραξη για τη λειτουργία του σχολείου και εκεί η Ένωση Κεντρώων συμφωνεί. Είναι για μας αυτονόητη λόγω των συμμαχικών υποχρεώσεων και θα ψηφίσουμε και σε αυτή «ναι», μόνο που, κύριε Υπουργέ, η αλήθεια είναι ότι συζητάμε αυτή τη στιγμή το Μνημόνιο και έχουμε δώσει ήδη την πρώτη δόση, η οποία προβλέπεται από το Μνημόνιο και έρχεται και αυτό με χρονική καθυστέρηση στην Επιτροπή μας. Είναι πράγματα, τα οποία θα πρέπει κάποια στιγμή να τα δούμε με ένα διαφορετικό μάτι, με ένα ρεαλισμό και με την υπευθυνότητα, την οποία θα πρέπει να μας διακρίνει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σε ό,τι αφορά στις επικυρωμένες συμφωνίες, αφού ελεγχθούν, διότι εκκρεμούν από το 2001, θα τις φέρουμε στη Βουλή, πιο σύντομα.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Αναφέρομαι στα λεφτά, τα οποία έφυγαν, ενώ η άλλη κύρωση δεν έχει κάποιο οικονομικό κόστος. Η Ένωση Κεντρώων θα στηρίξει και τις δύο κυρώσεις. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ: Ευχαριστώ, κύριε Πρόεδρε. Υπερψηφίζουμε και τα δυο θέματα της σημερινής ημερήσιας διάταξης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καμμένος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ευχαριστώ, κύριε Πρόεδρε. Η πρώτη Συμφωνία με την Ιορδανία υπεγράφη το 2001 και η αλήθεια είναι ότι το 2007 και 2008, είχαμε μια επαναδραστηριοποίηση της Συμφωνίας αυτής, με αρκετούς σπουδαστές. Θέλω να πω ότι η Ιορδανία παίζει πολύ σημαντικό ρόλο στο άνοιγμα των Σχολών μας σε στρατιωτικούς και μάλιστα, η Ιορδανία ήταν από τις πρώτες χώρες που από το 1965 συμμετείχε με φοιτητές στη Σχολή Ευελπίδων.

Θέλω να πω ότι είναι τιμητικό για την Ελλάδα ότι ο Πρωθυπουργός της Ιορδανίας και ο Αρχηγός των Ενόπλων Δυνάμεων της Ιορδανίας ήταν απόφοιτοι ελληνικών παραγωγικών Σχολών. Αυτό δείχνει μια μακροχρόνια συνεργασία με την Ιορδανία, παραδοσιακή, με απόλυτο σεβασμό και των δύο χωρών απέναντι στις αρχές της Δημοκρατίας και της συνεργασίας.

Θα σας πω ότι είχα την τιμή να πάω το 2016, όπου εκεί επανεργοποιήσαμε τη Συμφωνία, στα πλαίσια των διμερών σχέσεων για τη δημιουργία ενός άξονα σταθερότητας με τις χώρες της Μέσης Ανατολής και με τις μετριοπαθείς χώρες, όπως είναι η Αίγυπτος, η Ιορδανία, τα Ηνωμένα Αραβικά Εμιράτα, το Ισραήλ. Η Ελλάδα μαζί με την Κύπρο έχει δημιουργήσει ουσιαστικά έναν άξονα, που στηρίζει το διάλογο μεταξύ των χωρών, που δε μιλούν μεταξύ τους σε αυτή την ευρύτερη περιοχή. Για πρώτη φορά, η Ελλάδα μετά από πάρα πολλά χρόνια είναι άξιος συνομιλητής και του Ισραήλ και των Αραβικών χωρών, με σεβασμό και προς τις δύο μεριές.

Είμαστε αυτοί που πολλές φορές καλούμεθα να δημιουργήσουμε τις γέφυρες επικοινωνίας μεταξύ των χωρών αυτών και αυτή η πολυδιάστατη πολιτική της Κυβέρνησης του Αλέξη Τσίπρα – η οποία στηρίζεται και σε επίπεδο στρατιωτικής διπλωματίας από το Υπουργείο Εθνικής Άμυνας – έχει βοηθήσει πάρα πολύ στο να αναδειχτεί η χώρα πέρα από πόλο σταθερότητας, σε έναν γεωπολιτικό παίκτη ισχυρό στην ευρύτερη περιοχή, χωρίς να έχουμε εμπλακεί σε πολέμους, όπως έκαναν οι άλλες χώρες και χωρίς να έχουμε κάνει εχθρούς. Έχουμε κάνει αρκετούς φίλους, που υπολογίζουν επάνω μας, για το μέλλον της ειρήνης στην ευρύτερη περιοχή.

Η Συμφωνία με την Ιορδανία δεν κρύβει τίποτε μυστικές εκπαιδεύσεις. Πράγματι, έχει ένα εξαιρετικό κέντρο εκπαίδευσης ειδικών δυνάμεων, αλλά οι Ιορδανοί σπουδαστές έρχονται στο ΚΕΝΑΠ στην Ελλάδα. Μάλιστα, το 2016 - 2017, είχαμε πολλούς φοιτητές στις Σχολές, γύρω στις 20 φοιτητές και θέλω να πω ότι αυτή η συνεργασία έχει ιδιαίτερη σημασία. Ακόμα και στο προσφυγικό, που άκουσα μια ανάλυση περίεργη από τη Χρυσή Αυγή, θα πω ότι η Ιορδανία είναι μια χώρα, η οποία έχει υποδεχτεί από τη Συρία τους περισσότερους πρόσφυγες, 4.200.000 πρόσφυγες.

 Υπήρξε μια, αν θέλετε, συμφωνία, η οποία στα πρώτα χρόνια λειτούργησε στα όρια των συνόρων της, μαζί με τον Διεθνή Οργανισμό για την τροφή των λαών, η οποία μπορεί να δημιούργησε μια database, που παρεξηγήθηκε αρκετά, αλλά βοήθησε πάρα πολλούς πρόσφυγες να αποδείξουν ακριβώς ότι η καταγωγή τους ήταν από τη Συρία ότι ήταν πρόσφυγες και ότι δεν ήταν παράνομοι μετανάστες. Αυτό το είδαμε και στα ελληνικά σύνορα, όταν ήρθαν πολλοί πρόσφυγες από την Ιορδανία με πιστοποιητικό προσφυγικό, το οποίο είχε ξεκαθαρίσει στην Ιορδανία και δεν έπρεπε να περάσουν εδώ όλες αυτές τις διαδικασίες ασύλου. Η συνεργασία με την Ιορδανία συνεχίζεται και πιστεύω ότι είναι προς όφελος και των δύο λαών.

 Για τις επικυρωμένες αποφάσεις θα πω ότι από τότε που αναλάβαμε, έχουμε επικυρώσει 16 κυρωμένες συμφωνίες, έξι κατατεθείσες στη Γενική Γραμματεία, επτά στα συναρμόδια Υπουργεία και έχουμε ακόμα έντεκα εκκρεμείς για έλεγχο από το Υπουργείο Εθνικής Άμυνας.

Αυτό, γιατί δυστυχώς δεν υπήρχε καν Γραφείο Νομοθετικής Πρωτοβουλίας του Υπουργείου Εθνικής Άμυνας. Τώρα δημιουργήθηκε.

Για τη δεύτερη Συμφωνία με το Shape. Η Συμφωνία με το Shape θα σας πω ότι κάνουμε απόσβεση στα δύο πρώτα χρόνια, αν σκεφθεί κανείς ότι έχουμε αυτή τη στιγμή 66 μαθητές, που οι γονείς τους πλήρωναν για να πάνε στο σχολείο γύρω στα 8-9.000 ευρώ το χρόνο. Μόνο από τα δύο πρώτα χρόνια κάνουμε απόσβεση των χρημάτων, τα οποία δίνουμε για την κατασκευή του σχολείου. Είναι πολύ μικρό ποσοστό.

Στο SHAPE υπηρετούν 59 στελέχη. Πενήντα έξι παιδιά πηγαίνουν στο International School, στο Αμερικανικό τμήμα. Θα πρέπει να σκεφτεί κανείς ότι τα παιδιά αυτά των στρατιωτικών είναι παιδιά τα οποία είναι αναγκασμένα, όταν θα συνεχίσουν τις σπουδές τους επιστρέφοντας στην Ελλάδα, να συνεχίσουν σε ένα διεθνές σχολείο. Κάποια από αυτά τα παιδιά ήλθαν στο Λύκειο, πρέπει να πάρουν το «baccalaureate». Τους στέλνουμε εκεί μαζί με τις οικογένειές τους. Δεν υπάρχουν ελληνικά σχολεία σε όλες τις χώρες, που μπορούν να διασφαλίσουν τη συνέχεια των σπουδών. Οι γονείς τους – ένας Αξιωματικός, ένας Υπαξιωματικός – έχει ένα μισθό, που δεν μπορεί να ανταποκριθεί στις απαιτήσεις ενός διεθνούς σχολείου και ιδίως, στην Ελλάδα. Άρα, αυτή η συμμετοχή είναι υποχρέωση του Υπουργείου Εθνικής Άμυνας και υποχρέωση του Ελληνικού Κράτους απέναντι στο στρατιωτικό προσωπικό, που βρίσκεται εκεί και βεβαίως και στο πολιτικό προσωπικό.

Τα λειτουργικά έξοδα που πληρώνει το ΓΕΕΘΑ είναι ουσιαστικά 22.000 ευρώ το χρόνο. Η λειτουργία του ελληνικού σχολείου είναι Τρίτη, Τετάρτη και Πέμπτη απόγευμα με δύο δασκάλους, δύο καθηγητές από τις Βρυξέλλες. Καταφέρνουμε, λοιπόν, παράλληλα, με τις σπουδές που κάνουν στο International School με καθηγητές και δασκάλους που έρχονται από τις Βρυξέλλες, τα παιδιά αυτά να έχουν τη δυνατότητα να συνεχίσουν και τις ελληνικές σπουδές.

Εγώ θα ήθελα να ευχαριστήσω τα κόμματα και τους συναδέλφους για τη διαδικασία και εσάς, κύριε Πρόεδρε, πρωτίστως. Να ευχηθώ καλή Ανάσταση σε όλους και να εκφράσω δια της Επιτροπής την ευχή το συντομότερο δυνατόν να έχουμε την απελευθέρωση των δύο Ελλήνων – Αξιωματικού και Υπαξιωματικού – που κρατούνται αυτή τη στιγμή στις φυλακές υψίστης ασφαλείας στην Ανδριανούπολη, χωρίς καν να τους έχουν αποδοθεί οι κατηγορίες, κατά παράβαση κάθε αρχής Διεθνούς Δικαίου. Αυτό να είναι μια απαίτηση όλων μας, ανεξαρτήτως πολιτικών τοποθετήσεων. Ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνώ απολύτως, κύριε Υπουργέ, και θα ήθελα να προσθέσω κι εγώ τις ευχές μου προς τους συναδέλφους για το Πάσχα που έρχεται και για τη γρήγορη απελευθέρωση των δύο στρατιωτικών μας στην Τουρκία. Μια διευκρίνηση, κύριε Κεδίκογλου, η θέση της Νέας Δημοκρατίας για την κύρωση με την Ιορδανία είναι θετική;

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής της Νέας Δημοκρατίας): Θετικά το βλέπουμε, αλλά θα μου επιτρέψετε να έχω επιφυλάξεις, για να έχω δικαίωμα λόγου στην Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, και στις δύο έχετε επιφύλαξη. Αυτό ήθελα να ξεκαθαρίσω, για να είμαστε εντάξει. Επομένως, τα σχέδια νόμων του Υπουργείου Εθνικής Άμυνας:

Α. «Κύρωση της Συμφωνίας Στρατιωτικής Συνεργασίας μεταξύ της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας» και

Β. «Κύρωση του Μνημονίου Κατανόησης μεταξύ του Υπουργείου Άμυνας μίας σειράς κρατών του ΝΑΤΟ του Ανωτάτου Στρατηγείου των Συμμαχικών Δυνάμεων της Ευρώπης και του Ανωτάτου Στρατηγείου (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της τροποποίησης του ως άνω Μνημονίου Κατανόησης μεταξύ των δύο Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης», γίνονται δεκτά επί της αρχής, κατ’ άρθρον και στο σύνολό τους, κατά πλειοψηφία. Καλό Πάσχα σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Ευαγγελία, Δουζίνας Κωνσταντίνος, Καββαδία Ιωαννέτα, Κασιμάτη Ειρήνη (Νίνα), Μπαλλής Συμεών, Ξυδάκης Νικόλαος, Σταματάκη Ελένη, Τριανταφύλλου Μαρία, Δημοσχάκης Αναστάσιος, Κεδίκογλου Συμεών (Σίμος), Κεφαλογιάννης Ιωάννης, Καρασμάνης Γεώργιος, Καρράς Δημήτριος, Μανωλάκου Διαμάντω, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

Τέλος και περί ώρα 16.30΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**